Հեղինակները մատնանշում են ԼՂ նկատմամբ ԱՄՆ առանձնահատուկ մոտեցումը, ինչպես նաեւ ակնարկում, որ այդ հարցում բավական լոյալ է նաեւ Ֆրանսիան, որտեղ Արցախը կազմակերպում է մշակութային միջոցառումներ: Այսպիսով, ռուսական լրատվամիջոցը նկատել է տալիս, որ ԵԱՀԿ Մինսկի խմբի արեւմտյան համանախագահ երկրները՝ Միացյալ Նահանգները եւ Ֆրանսիան, թեեւ ոչ ֆորմալ, բայց որոշակի կայուն կապեր ունեն Արցախի հետ, մինչդեռ Ռուսաստանը գերադասում է «խաղալ Բաքվի կանոններով»: Այսինքն, ձեռնպահ է մնում Արցախի հետ նույնիսկ հումանիտար մակարդակում շփումներից: Արտաքուստ կարող է տպավորություն ստեղծվել, թե Regnum-ը մտահոգված է Արցախի ապագայով: Իրականում, մինչդեռ, դա անհանգստություն է Հարավային Կովկասում ռուսական ներկայության մշուշոտ հեռանկարի շուրջ: